Drie in hof vir moord op DA-navorserDie drie mans wat beskuldig word van die moord op Sherril Bester (50) het Donderdag in die Zeerust-landdroshof in Noordwes verskyn. Kapt. Pelonomi Makau, woordvoerder van die polisie, het gesê Bathobotlhe Motseothata (24), Patrick Kgopolo Motlhaga (31) en Harry Meyer (32) se saak is tot 20 Oktober uitgestel. Hulle word aangekla van moord, huisbraak en motordiefstal. Hulle bly in aanhouding. Makau het gesê die drie beskuldigdes het Bester glo op Saterdag 4 Oktober in haar huis in Ottoshoop met ŉ skerp voorwerp gesteek en verwurg. Die beskuldigdes het glo van Bester se klere en kos agter op haar bakkie gelaai en na ŉ nabygeleë informele nedersetting gevlug waar die bestuurder van die bakkie teen ŉ hek vasgery het. Die polisie het die bakkie opgespoor met die kos en klere wat steeds in die voertuig was. Volgens Makau is een van die beskuldigdes in die bakkie gevind terwyl die ander twee kort hierna in hegtenis geneem is. Bester was ŉ navorser vir die DA in die Noordwes-wetgewer.